**ELŐTERJESZTÉS**

**Szombathely Megyei Jogú Város Közgyűlésének**

**2023. január 26 - i ülésére**

**Javaslat**

**a szombathelyi emlékmű környezetét érintő felújítással kapcsolatos döntés meghozatalára**

A Metal Hungária Holding Zrt. (székhely: 1051 Budapest Dorottya utca 6. 1. emelet, képviseli Kreinbacher József Péter vezérigazgató) felajánlotta, hogy a Boldog Brenner János liget burkolatait, lépcsőit 2023. évben az alábbi műszaki tartalommal – részletes műszaki tartalom jelen előterjesztés 1.sz. Melléklete szerint - , minden munkával kompletten, magas minőségben felújítja, és a megvalósítást követően Szombathely MJV Önkormányzatának a megvalósult beruházást támogatás jogcímén átadja. A megvalósítást és az átadást követően a Tao tv. 3.sz. melléklet 13.pontja szerint Szombathely MJV Önkormányzata Nyilatkozata lesz arról szükséges, hogy a támogatást nem a vállalkozási tevékenységéhez kapta, az átadásra kerülő létesítmény támogatásnak minősül.

Műszaki tartalom:

1. szakasz: Felvezető út (91 fm, 3 m széles, térkő burkolat)
2. szakasz: Becsatlakozó járdák (22+13 fm, 1,5 m széles, térkő burkolat)
3. szakasz: Bekötő út (11,5 fm, 3,2 m széles, térkő burkolat)
4. szakasz: Sétány lépcsőig (137,5 fm, 2,5 m széles, térkő és műfű burkolat)
5. szakasz: Felső sétány lépcsővel (30+65 fm, 2,5 m széles, térkő és műfű burkolat, blokklépcső)
6. szakasz: Lépcsősor (141 fm blokklépcső, 148,8 m2 térkő burkolat) – 3 méter széles
7. szakasz: Lépcsősor felett (30 fm blokklépcső, 130 m2 térkő burkolat)
8. szakasz: Nagy terület (45 fm blokklépcső, 1200 m2 térkő burkolat)
9. szakasz: Emlékmű körül közvetlen (250 m2 térkő burkolat)

A fenti munkák kivitelezésével a Brenner János liget minősége, használhatósága, vonzereje jelentősen javulna. A jelenlegi lépcsők rendkívül rossz állapotban vannak. A burkolatok elhasználódtak, nem felelnek meg a mai kor követelményeinek. Az igényes anyaghasználattal történő megvalósítás új lehetőségeket nyújt a liget használatára. Az Emlékmű melletti egykori gyülekezőhely a továbbiakban az eddiginél jobban megközelíthető rendezvénytérként funkcionálhatna. A szánkópálya - a felvezető kanyargós sétány műfüves átkötéseinek köszönhetően - továbbra is használható marad, arra alkalmas időjárás esetén.

Kérem a Tisztelt Közgyűlést, hogy az előterjesztést megtárgyalni, és a határozati javaslatban foglaltak szerint dönteni szíveskedjék.

**Szombathely, 2023. január 23.**

 **/: Dr. Nemény András :/**

**HATÁROZATI JAVASLAT**

**…./2023.(I.26.) Kgy. sz. határozat**

A Közgyűlés megtárgyalta a „Javaslat a szombathelyi emlékmű környezetét érintő felújítással kapcsolatos döntés meghozatalára” című előterjesztést és az alábbi döntést hozta:

1. A Közgyűlés a Metal Hungária Holding Zrt. felajánlását, a Boldog Brenner János liget burkolatainak és lépcsőinek felújítását az előterjesztés szerinti tartalommal köszönettel elfogadja.

2. A Közgyűlés hozzájárul a munkálatok elvégzéséhez azzal, hogy a megépített létesítményeket a kivitelezést követően az Önkormányzat térítésmentesen támogatás jogcímén a Tao tv. 3.sz. melléklet 13.pontja szerint tulajdonába veszi, továbbá a szükséges Megállapodásokat a Támogatóval megkösse.

**Felelős:** Dr. Nemény András polgármester

 Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, Városüzemeltetési Osztály vezetője

Stéger Gábor a Közgazdasági és Adó Osztály vezetője)

**Határidő:** azonnal